
๏ วนว่ายในเวิ้งวัฏฏ์........... อันรกชัฏด้วยตัณหา
มืดมิดปิดสายตา............... ยากจะหาหนทางไป

๏ ยากหนอจะทอแสง......... พระธรรมแจ้งเรืองไสว
ทุ่งกาลที่นานไกล.............. กี่ภพใหม่จะพบพาน

๏ พบแล้วในชาตินี้............. รัศมีพระธรรมฉาน
ไฉนเล่าจะรอกาล.............. ให้ชีพผ่านดั่งลมลอย

๏ หนุ่มสาวที่สดใส............. มิทันไรก็ถดถอย
ทุกขณะล้วนทะยอย........... สู่ร่วงผล็อยทับถมดิน

๏ เหลิงกายในสงสาร......... นับเพรงกาลมิรู้สิ้น
มิอาจผงาดบิน................... ไปสู่ถิ่นอมรธรรม

๏ เยี่ยงพระอเสขะ............. ผู้ล่วงละกิเลสย่ำ
โผพ้นมลทินกรรม.............. ผงาดแล้วดั่งบัวบาน

๏ เพียงฝันจะฟันฝ่า............ ทุกท่วงท่าดูอาจหาญ
ทีเหลวเช่นชนพาล.......... ที่เขลาขลาดมาดคะนอง

๏ จึงด้นอสงไขย............. วนเวิ้งใหญ่เพราะใจข้อง
ยึดมั่นอนันต์ปอง.............. ทั้งทั้งที่ไม่มีจริง ๚ะ๛

...อารยะ คชทีป...

